**DÔVODOVÁ SPRÁVA**

**Všeobecná časť**

Poslanec Národnej rady Slovenskej republiky predkladá na rokovanie Národnej rady Slovenskej republiky návrh na vydanie zákona, ktorým sa dopĺňa zákon č. 488/2013 Z. z. o diaľničnej známke a o zmene niektorých zákonov.

V čl. I, sa navrhuje rozšírenie možnosti úhrady diaľničnej známky formou zaplatenia pokuty za použitie vymedzených úsekov ciest bez úhrady diaľničnej známky. Prijatím uvedeného návrhu by sa v úhrade predmetnej pokuty kumulovala sankcia za porušenie uvedenej povinnosti a zároveň úhrada za diaľničnú známku s platnosťou 365 dní. Dátum platnosti takto vykonanej úhrady za diaľničnú známku sa považuje deň jej úhrady. O úhrade bude subjektu vystavené potvrdenie o úhrade diaľničnej známky. Suma vybranej pokuty sa rozdelí na časť pre správcu výberu úhrady diaľničnej známky, ktorým je Národná diaľničná spoločnosť, a.s. a to vo výške určenej nariadením vlády pre diaľničnú známku s platnosťou 365 dní, zvyšok je príjmom štátneho rozpočtu.

 Návrh zákona sleduje zníženie finančnej zaťaženosti vodičov a prevádzkovateľov vozidiel, ktorí sa dopustili porušenia povinnosti vykonať úhradu diaľničnej známky za použitie vymedzených úsekov ciest. Máme za to, že v mnohých prípadoch tieto subjekty dopustili porušenia povinnosti z nedbanlivosti, napr. zabudli vykonať úhradu za prepadnutú diaľničnú známku a pod. Podľa súčasne platnej legislatívy musí vodič alebo  prevádzkovateľ vozidla uhradiť najskôr pokutu a následne uhradiť poplatok za diaľničnú známku. Štátu tak tieto subjekty zaplatia za použitie diaľnice 2x, prvý krát zaplatením pokuty a následne zaplatením úhrady za diaľničnú známku. V porovnaní s výškou úhrady za diaľničnú známku považujeme výšku sankcie, ktorá môže byť vodičovi alebo prevádzkovateľovi vozidla uložená za neprimeranú. Z uvedených dôvodov ako aj z dôvodov súčasného neustáleho zdražovania navrhujeme predmetnú úpravu zákona o diaľničnej známke.

**Osobitná časť**

**K čl. I**

V § 4 sa za odsek 2 vkladá nový odsek 3, ktorý rozširuje možnosti úhrady diaľničnej známky formou zaplatenia pokuty za použitie vymedzených úsekov ciest bez úhrady diaľničnej známky. Vodičovi alebo prevádzkovateľovi vozidla sa po úhrade pokuty za porušenie povinnosti vykonať úhradu diaľničnej známky za použitie vymedzených úsekov ciest doručí potvrdenie o úhrade diaľničnej známky s platnosťou 365 dní.

 K § 10 ods. 6, k § 10a ods. 10 a k § 11 ods. 9: ustanovuje sa, že zaplatená pokuta v zmysle §10 ods. 1, v zmysle § 10a ods. 1 a v zmysle § 11 ods. 1 bude príjmom správcu výberu úhrady diaľničnej známky, ktorým je Národná diaľničná spoločnosť, a.s. a to vo výške určenej nariadením vlády pre diaľničnú známku s platnosťou 365 dní, zvyšok je príjmom štátneho rozpočtu.

K § 14: nakoľko uhradením pokuty za použitie vymedzených úsekov ciest bez úhrady diaľničnej známky dôjde zároveň aj k úhrade za diaľničnú známku, po prijatí tohto zákona k súbežným konaniam uvedeným v § 14 ods. 3 a ods. 4 nebude dochádzať.

**K čl. II**

 S ohľadom na priebeh legislatívneho procesu sa navrhuje, aby návrh zákona nadobudol účinnosť 15. dňom od jeho vyhlásenia v Zbierke zákonov Slovenskej republiky.